khistorydata/jeongjo-sjw-relations huggingface dataset:
정조 3년 · 목
正言柳孟養啓言。遐方固窮修飭之士。朝家搜訪錄用。寔出褒嘉其人。欲試職事之意。而間有朱肅恩命。旋罷其官。自上未識其何狀而可以用捨者。殊非拜官之本意。令諸道道臣。以悉此意。趁其限內。請勤諭起送。從之。
정조 3년 · 강
命廚傳遊宴省減。濫乘過杖申飭。
정조 3년 · 목
正言柳孟養啓言。荒年用度。固當損節。而京外擧措之豐亨。無異常時。使星廚傳。官府遊宴。尤宜省減。而至於濫乘馹騎。貽弊郵卒。過用刑杖。惶駭州郡。威勢所在。莫敢誰何。此等弊端。不無害歸艱食之疲氓。請申飭廟堂。以上諸條。或違越禁令者。使道臣隨現啓聞。知而不發覺者。先自道臣勘罪。以明朝家爲民之至意。從之。敎以。令廟堂可以稟處者稟處。可以關飭者關飭。俾有實效可也。
정조 3년 · 강
重推左捕將李邦一右捕將李國賢。
정조 3년 · 목
正言柳孟養啓言。近來竊發之患。遠近同然。三南兩西之路。郊埛至近之地。多有傷人攘奪之變。聽聞所及。極爲驚心。內而捕廳。外而鎭營。專責禁捕止盜之事。而終不惕念搜捕。以除民害。請左右捕將從重推考。更加嚴飭。多般譏調。從之。
정조 3년 · 강
命正言柳孟養特賜中鹿皮一令。
정조 3년 · 목
敎曰。初入臺地。一日陳十七啓。語皆慷慨切實。君德時政。無不及之。予甚嘉之。其在奬直來諫之道。合有褒賞之典。司諫院正言柳孟養。特賜中鹿皮一令。使之帳前親受。
정조 3년 · 강
三司聯啓陳勉。賜批。副應敎鄭志儉。掌令洪明浩。持平宋樂李夔。校理李度默金熹。副校理李泰永南鶴聞。正言柳孟養。修撰李儒慶。
정조 3년 · 목
聯啓以爲。夫帝王之道。不出於明德新民也。今殿下春秋鼎盛。志氣奮發。政宜日開講席。究明經旨。以盡靜時㴠養之工。無一息間斷。然後方可爲動時省察之本。故天德王道。要在謹獨工夫。又在戒愼矣。今方儒賢在朝。進接頻䌓。其啓沃禆益之功。豈待臣等膚淺之言。而芹曝之誠。亦不能自已。惟殿下留神焉。批以。所懷切實。當體念矣。
정조 3년 · 강
命錢穀衙門。文書明査虛實。
정조 3년 · 목
副應校鄭志儉啓言。殿下臨御以後。朝著淸明。雖彼胥吏欺奸之習。亦庶幾小煾。而以近日事觀之。則太倉頒祿之米。濟監公用之資。公肆偸竊。罔有紀極。豈不寒心哉。此必該吏輩幻弄之致。特命該曹。別定解事郞官。有錢穀衙門文書。一傡溯考。請以爲明査虛實之地。敎以。令廟堂稟處。
정조 3년 · 강
命各邑還穀準量分給。
정조 3년 · 목
副應校鄭志儉啓言。今當春初。賑事方始。朝家之隱恤。旣盡其方。則庶幾無捐瘠之患。而民之不及於飢口者。專賴還穀而資活。糶政所關。不減於賑政。大抵各邑還穀。於其捧納之時。未有不以斗斛準量。而其分給之際。吏緣爲奸。民受其害矣。宜令廟堂行會各道各邑。使之準量分給。俾實惠下究焉。從之。
정조 3년 · 강
持平宋樂避嫌乞遞。賜批。
정조 3년 · 목
避嫌略曰。日前次對。入侍臺臣。以言獲罪。而不能卽地匡救。以致院啓請推之擧。臣何敢一刻冒據於臺次乎。請命遞斥臣職。批以。勿辭。
정조 3년 · 강
掌令洪明浩持平李䕫避嫌乞遞。賜批。
정조 3년 · 목
避嫌略曰。歲初筵席。不能出一言論一事。滿心慚恧。而間日言官處分。不卽匡救。其時入侍三司。有請推之啓。臣等雖非伊日入侍之人。臺閣言責。不在於入侍與否。則不職之失。實無異同。臣等何敢一刻晏然於臺次乎。請遞臣等之職。批以。所辭過矣。勿辭。亦勿退待。
정조 3년 · 강
推掌令洪明浩持平李夔。
정조 3년 · 목
正言柳孟養啓言。掌令洪明浩持平李夔。旣登筵席。不爲處置。雖緣情勢。有違格例。請推考。從之。
정조 3년 · 강
掌令洪明浩持平李夔避嫌乞遞。賜批。
정조 3년 · 목
避嫌略曰。臣於僚臺處置。以義無異同。不敢冒當。徑先退次。致有承宣請推之擧。以此以彼。勢難仍冒。請遞臣等之職。批以勿辭。
정조 3년 · 강
掌令洪明浩持平宋樂李夔避嫌乞遞。賜批。
정조 3년 · 목
避嫌略曰。所引之嫌。實緣臣之請勘。則在官廉隅。不可循例冒當。而臣旣登筵。不爲處置。有損臺體。豈可晏然於臺次乎。請遞臣等之職。批以。勿辭。亦勿退待。
정조 3년 · 강
命坐更科外責立者。隨現草記。
정조 3년 · 목
漢城判尹蔡濟恭啓言。臺臣以坐更申飭之意。有所陳達。臣亦有可達者。坐更之法。每於該契通街。結幕守直。中間或有以附近移就於宮殿倉庫守直之處。而此皆以京兆捧甘元坐更實數中推移者也。近來國法解弛。如權設都監鑄錢所。旣有元坐更。而不由京兆。直爲責立別坐定。其所誅求。罔有紀極。至於文武試所。則元無錢穀可以守直者。三使臣乾糧所。則係是私事。而亦直爲分付責立坐更。捉致部隸。鞭朴狼藉。常制之外。擅行加設。萬萬未安。從今以後。科外責立者。自臣曹隨現草記論罪。出擧條。嚴飭各部。請以防私立之弊。從之。
정조 3년 · 강
勉副右議政鄭弘淳。
정조 3년 · 목
敎曰。右相事誠可悶矣。臺言之過中。已諭於向日處分傳敎。而其在敬大臣之道。有所難强其所不强。右相之職。今姑勉副。以安大臣之心。又敎曰。前後敦諭。旣悉予意。而每見卿疏啓。所執之處義。愈久愈固。期以必遞。卿之控懇。不但若此。在予敬大臣之道。亦不宜一味敦勉。以欠懋實底意。俄以是意詢于諸大臣。大臣之意。亦與予意無異。卿之相職。姑爲勉副。以安卿心。此乃予待卿之深意存焉者也。卿其念予此意。卽日入城。仍謝西樞之命事。遣史官傳諭于右相。與之偕入。
정조 3년 · 강
命訓鍊大將具善復復授前任。
정조 3년 · 목
敎曰。元戎不可久闕。且非以軍務事被罪者也。歲已改矣。前判書具善復給牒敍用。又敎曰。前訓鍊大將具善復。復授前任。
정조 3년 · 강
命卯酉仕。各司郞廳及京兆各部官員。愓念擧行。
정조 3년 · 목
敎曰。臺臣旣奏。擧條從當啓下。而卯酉仕各司郞廳及京兆各部官員。自政院爲先招致。俾令愓念擧行。期有實效事。另加分付。
정조 3년 · 강
有政。吏曹判書鄭尙淳進。
정조 3년 · 목
以吳大益爲副修撰。金宗範爲燕岐縣監。
정조 3년 · 강
事變假注書李度謙。以右議政鄭弘淳附奏馳啓。
정조 3년 · 목
狀啓以爲。臣奉聖諭。傳諭于果川縣右議政鄭弘淳所住處。則以爲。臣冒上再疏。恭俟郵罰。不自意史官齎奉恩諭。愈益勤懇。顧臣釁負旣重。身名汚衊。其何冒沒羞恥。重貽朝廷之辱哉。況賤疾出沒危域。蠢動末由。臣罪益切惶懍。謹當更具一疏。以請嚴命云矣。
정조 3년 · 강
事變假注書朴師默。以執義兪彥鏶附奏馳啓。
정조 3년 · 목
狀啓以爲。臣奉聖敎。傳諭于安城郡執義兪彥鏶所住處。則以爲。臣纔上祈免之章。而祗伏俟命矣。不意史官傳宣別諭。又賜溫批。臣驚惶隕越。不知所措。第臣病又添別症。倘或少間。謹當冒入文字。更暴危衷云。臣旣承諸儒賢處幷爲敦諭之命。故仍爲轉向平安監營掌令金鍾厚所住處。
정조 3년 · 강
命排設房司鑰放送。
정조 3년 · 목
敎曰。排設房司鑰。飭已施矣。分揀放送。
정조 3년 · 강
還差實錄堂上李徽之。差下郎廳李度默等。
정조 3년 · 목
實祿廳啓言。兵曹判書李徽之。都廳堂上還差。郞廳有故。代以校理李度默。京畿都事金宇鎭。前掌令尹弼東。前察訪姜★(亻+ 寅)加差下。郎廳嚴思晩李洪載方在罷散中。請依例權付軍職。允之。
정조 3년 · 강
事變注書李度謙。以前右議政鄭弘淳附奏啓。
정조 3년 · 목
書啓以爲。臣奉聖諭。馳往傳諭于前右議政鄭弘淳處。則以爲。臣昨者史官之回。猥以更具一疏。仰請嚴命之意有所奏。乃者史官儼臨。傳宣聖諭。非徒王章之不加。特許職名之解免。天地曲垂之澤。父母至慈之恩。藹然於一紙之中。負累賤臣。何以得此於聖明之下也。以首頓地。感淚無從。第於卽日入城之命。竊有所抑塞者。危臬之蹤。決難淟涊之狀。固不敢覶縷煩陳。而目下賤疾。大腫未完。根疔未消。諸般症形。日事痛楚。最是畏風特甚。塞戶深伏。實無寸地移動之勢。其所差復。亦不可以時月爲期。恩命之下。末由祗承。卽命收還偕來云矣。臣旣承偕入之命。姑爲仍留。
정조 3년 · 강
政院議啓。請亟允三司之請。賜批。都承旨洪國榮。左承旨鄭民始。右承旨徐有防。左副承旨李義弼。右副承旨柳義養。同副承旨沈念祖。
정조 3년 · 목
議啓以爲。今日三司所論諸賊之罪。不可一日倖逭於王章。在下者陳請。已閱三歲。況臣等忝在近密。則其所以不戴一天。不欲俱生之心。實有倍於恒品。每當登筵之際。仰承不允之敎。則衷情自激。或於接臺之日。常見謄傳之紙。則憂憤益切。而但上殿下殿之時。未敢執筆而覆難。牽裾而力請者。誠以咫尺天威。未敢畢說。從前院例。未及詳察而然也。今幸諫臣之言出。而臣等知所盡分之地矣。噫彼諸賊之罪。暴人耳目。載諸簡册。今者臣等之請。固是一允字而已。亟從三司之請。以洩一國之憤焉。批以。卿等之請。卽日陳於筵席之言也。豈待今日之啓而知哉。然不得允從。予意亦有在矣。
정조 3년 · 강
正言柳孟養陳啓。請鄭履煥安置。仍論金方行等。賜批。
정조 3년 · 목
孟養啓言。世所謂不端之友。卽是博奕酒色。操身不謹者類。渠敢以亘古所無之凶魁。强謂之不端。見其疏者。擧皆奇怪。聞其言者。莫不駭痛。此輩眼中。無君無國。惟以愛護血黨。抵死不悔。使主勢國綱。日趨孤弱者。爲今日凜凜岌岌之憂。而豈有如鄭履煥之放恣無嚴者耶。此而置之。將見凶醜餘孼。稱以自明。後先接跡。爲國無窮之患。請削出罪人鄭履煥。絕島安置。以金方行事言之。屢爲凶賊之援引。再入鞠庭。僥脫黨與之誅。於渠可謂寬典。向來調用之下敎。縱出於滌瑕維新之聖意。而至於大祝塡差。便是三司舊踐。尤駭瞻聆。其在懲勵之道。不可置而不論。請兵曹佐郞金方行三司之望。一傡改正。南部都事李得濬。行已鄙悖。全不擧職。在家白文之牌。朝禁甚嚴。而少不顧忌。稱以外上。有訢輒徵。物不歸主。多潤私橐。請南部都事李得濬。爲先削去仕版。拿問嚴處。以救目下白徵之弊。爲守令者。惟當殫心奉行。以體上意。而安城郡守李國亨。瞞報營門。多得災結。末稍及民。纔爲什二三。而許多餘結。巧排吏卜。圖遮民目。醜聲載路。聽聞所及。萬萬驚駭。請國亨拿來嚴覈。痛懲其罪。陽德縣監全性天。年旣衰朽。兼以酒荒。莅任以來。無一善狀。此等之類。不可置之於字牧之任。請性天罷職。批以。不允。金方行事。李得濬事。李國亨事。全性天事。從之。
정조 3년 · 강
命禁府堂郞勿捧傳旨。
정조 3년 · 목
政院啓言。甘丁應坐至親落漏之時。部官及京兆金吾當該郞。幷施譴削之典事。臺啓蒙允矣。其中漢城府判官金茂澤。旣已身故勿論。判義禁鄭弘淳。係是大臣。不得循例。批以。應坐罪人之見漏。責在堂部及京兆査實之失。至於禁府堂郞。別無可罪之端。勿捧傳旨。
정조 3년 · 강
命罪人朴★(王+善)等加刑得情。
정조 3년 · 목
刑曹啓言。罪人朴★(王+善)李千奉印殷復金奉鎭。請嚴刑得情。幷敎以。更加嚴刑。期於得情。
정조 3년 · 강
行召對于熙政堂。承旨洪國榮。經筵官宋德相。玉堂李度默李儒慶。假注書徐鼎修。史官李信祜鄭東浚。
정조 3년 · 목
講近思錄。○予曰。旅邸岨峿。老人居處。能無所妨乎。德相曰。別無大段難堪者矣。予曰。何間當移居城內乎。德相曰。不久當移入矣。德相曰。備堂之任。不輕而重。廟堂機務。無不參聞。非臣所可堪當。亟許遞改。以安臣心焉。予曰。予旣以世道之責。畀之於卿。則廟堂之任。捨卿誰先且先。正文正公亦嘗爲此任。公私之故例。旣有所據。前後之年月。適又相符。此豈非美事乎。德相曰。臣聞先臣於孝廟朝。曾爲此任。而前席辭免。特蒙允許云。伏願聖上克追　聖祖體下之德。庸副微臣由中之懇焉。予曰。所辭過矣。德相曰。臣有一二愚見。每於登筵之際。恐難達意。故敢依先臣己丑袖箚之例。略具文字。竊欲奉獻矣。予曰。卿言甚好。進前親呈。德相奉箚跪進。予親受展覽曰。所陳殆至累萬言之多。此可見卿之憂愛之誠矣。予豈不服膺感佩乎。更當從容省覽後爲批答矣。
정조 3년 · 강
諭經筵官宋德相。
정조 3년 · 목
敎曰。明日欲行召對。仍欲躬傳袖箚之批矣。卿箚數千萬言。聯篇屢幅。爲學爲治之大綱細目。靡不悉擧於是焉。蓋與卿先祖先正文正公己丑封事相爲表裏。予固歎仰萬萬。而如欲細繹。有非一夜之間所可涉獵看過者。則率爾作答。殊欠誠實底道理。以是擬於畢看之後另構一紙。進卿賜對前席。傳批爲計。卿須念之。俄有明日來對之敎。故更此布及。卿其領悉。曰間待傳諭登對事。遣史官傳諭於儒賢處。
정조 3년 · 강
命中樞府事鄭弘淳給馬。
정조 3년 · 목
政院啓言。判中樞府事鄭弘淳。時在京畿果川地。上來時給馬事。請本道監司處下諭。允之。
정조 3년 · 강
命召對册子近思錄。奎章閣移去本取用。
정조 3년 · 목
弘文館啓言。召對册子。近思錄定奪之後。本館以册子不備草記。而及承聖批。萬萬惶悚。未能更稟實狀矣。侍講院所上近思錄五件內。三件移藏于奎章閣。故兩處所上。合爲四件。御覽案册。合爲八件矣。推移之。何以爲之。敎以。奎章閣移去本姑爲取來用之。
정조 3년 · 강
時原任大臣聯箚。請允三司之請。仍自引。賜批。領議政金尙喆。領府事李溵。領敦寧鄭存謙。左議政徐命善。
정조 3년 · 목
聯箚略曰。臣等於昨日諫官之啓。有不勝慙悚者。今日三司合辭之論。卽王法之所必誅。輿情之所同憤。上以不允爲答。元惡大憝之一任偃處。而隱憂遠慮。靡所涯極。王綱國法。尙未快伸。人心世道。無所止泊。此何時也。此何事也。今者臺言。實爲臣等頂門之針。惟當受罪。何辭自解。伏乞聖明先正臣失職罪。以礪群工。特允三司之請。以伸國論。批以。下之所以請討。上之所以靳誅。予則以爲各有所據也。然卿等沫血之誠。豈有所一毫未足而所能挽回予意乎。誠以予意在於所思。慽我 先王曁 東朝也。非不知當斷不斷。有欠於用五刑之義。而有所商量者存焉故耳。至於日昨諫官啓辭。新入臺地。風裁所及。如是下語。似非異事。以卿等恒日求助之心。必以勤攻相規爲美事。奈之何有此過自執引。至有尋箚之擧乎。卿等安心。卽起視事。共濟時艱焉。仍命遣史官。傳諭于陳箚諸大臣。
정조 3년 · 강
吏曹判書鄭尙淳上疏自引。賜批。
정조 3년 · 목
疏略曰。臣得伏見諫臣之論啓。畿邑守令。以災結之濫報私用。爲其罪案。其間事實。固未詳知。而濫報守令。自當照勘。身爲道臣。矇然見瞞。未能覺察者。亦難免昏瞶之罪。玆陳難安之情。乞降郵罰。批以。本事非卿可引者。卿其勿辭行公。
정조 3년 · 강
命白休紙二百卷。入于廂庫。每年定式。
정조 3년 · 목
敎曰。白休紙二百卷。入于廂庫。而每年以日課次。定式擧行。
정조 3년 · 목
吏曹啓言。本曹假郎廳減下。代以成均館典籍金養純差下矣。謂有身病。終不入來。本曹請推之外。無他施罪。何以爲之。敎以。拿處。
정조 3년 · 강
太廟　景慕宮展拜吉日。命以今初三日定行。
정조 3년 · 목
禮曹啓言。 太廟展謁吉日。以何間推擇乎。敎以。從近擇入。又啓言 太廟展謁吉日推擇。則今初三日爲吉云。以此日定行。又啓言 景慕宮展拜吉日。以何間推擇乎。敎以。當同爲矣。
정조 3년 · 강
下勸農綸音于八道兩都。
정조 3년 · 목
敎曰。春者生物之始。仁者爲治之本。古昔聖王。每當履元開泰之時。益切仁民愛物之意。甚盛節也。惟予寡人。非敢曰㦖恤我元元。懷保我元元。克盡憂民之方。而至若時雨時暘之或愆。冬寒夏暑之曰咨。耿耿一意。實未嘗暫弛于中。矧玆三陽初回。萬物載新。而嗟我小民。春窮轉甚。活計索然。從而催科幷起。疾苦多端。以言乎田賦。則雖曰惟正之供。盎粟之儲。已盡於冬糴。來牟之利。未收於春畝。而徵督未已。菙楚相繼。興言及此。玉食靡甘。凡我長吏。果能體予此心。軫念之歟。以言乎身布。則雖是夫里之制。大東小東。杼軸其空。黃口白骨。簽括相續甚。至冬暖而呼寒。手織而無衣。而縣吏催呼。程限莫踰。興言及此。錦衣何安。凡我長吏。亦能體予此心。而顧恤之歟。倉糴爲民而設。而穀簿虛擁。每致艱食之歎。農作生穀之原。而耕斂不省。未聞輔助之惠。且今諸道告飢。賑事方棘。所以蠲減之散貸之者。予已無少惜焉。凡我長吏。其能體予此心。着意賙救歟。嗚呼。捐瘠之狀。殿屎之苦。不待烏昧之採進。流民之圖上。而如在目中。每思庚祭之呼。自切乙丙之夏。而分予憂牧予民者。惟長吏也。多般設施。悉心濟活。如富弼之在靑州。范仲淹之在湖上。則非但予寡人忘宵旰之慮。其在士大夫存心愛物之道。必有所濟矣。噫。苟欲使斯民得免輔壑之患。期致含飽之樂。則當務之所先者。惟耕織是已。不奪其時。不擾其民。盡力乎工夫之業。然惟旱澇之不均。霜雹之爲災。此固在寡人對越之誠否。而又如蕫飭之道。勸課之方。亦豈不在於守土勸風之臣。勤怠之如何乎。目今獻發已過。耕織之事。將自今伊始。尤宜惕念。俾蔀屋終歲有同春之意事。下諭于八道道臣。兩都留守。
정조 3년 · 강
命先農祭及親耕安徐。
정조 3년 · 목
禮曹啓言。今正月二十六日。先農祭親行及親耕等節。何以爲之乎。敎以。安徐。
정조 3년 · 강
命明日軍兵歲犒餽處所。以春塘臺爲之。
정조 3년 · 목
因政院啓稟。有是命。
정조 3년 · 강
命前判書具允鈺敍用。藥房提調仍任。
정조 3년 · 목
敎曰。日昨前戶判處分。卽以度支事。而以多年嘗膳之臣。舊歲新年。出羅不在朝。予亦思念。況在下者之耿結乎。本罪與不發覺之郞僚有異。且續大典逋欠自首守令。勿論罪之律。亦似逕庭。而至於初不審。晩始摘發。難免重責。則在朝家明賞罰之意。宜自判堂始。故有此處分矣。然歲已翻矣。況藥院重任乎。前判書具允鈺敍用。藥房提調仍任。其令牌招。
정조 3년 · 강
正言李殷模避嫌乞遞。賜批。
정조 3년 · 목
避嫌略曰。相臣之輕視臣言。全事掩諱。足爲淸朝之羞矣。噫煙茶雖係微物。斤數至於二百。則如此餽遺。前所未聞。適然之現捉如許。則安知其他物之稱是者幾何耶。苟囑該堂。號令廛人。拔去法府現捉之物。可見其不有國法。惟貨是貴。臣言雖不可畏。職乃臺閣。彼相雖不自重。位是具瞻事。端旣發。則固當屛出引罪。而悍然不動。全無自訟之意。滿帶不平之氣。自爲之事。諉之不知。已査之案。請以更究。其誰欺乎。馱來進封之說。朴漢旣已丁寧。納供。朴漢是遐鄕馬卒之賤。則渠安敢以大臣所不知之事僞傳分付。而該堂亦何可輕聽其言。還推廛人。顚倒出給乎。相臣則朴漢賣已。臣則以爲相臣反賣朴漢也。彼大臣貪財好貨。卽通國之所知。如畿郡全境之田。嶺邑逐年之木。不一而足。臣初非欲弹相臣始末。而猶且置之。則今反言旣見輕。心未見諒。臺風之不古。朝綱之不尊。莫不由臣而然矣。何敢晏然於臺次乎。請遞臣職。批以。勿辭。退待物論。
정조 3년 · 강
命右議政鄭弘淳勿待命。
정조 3년 · 목
政院啓言。右議政鄭弘淳旣因正言李殷模避辭。情跡萬萬震懍。不敢偃處城闉。今方逬出城外。仍納命召。何以爲之。敎以。勿待命事傳諭。仍傳命召。
정조 3년 · 강
御熙政堂行晝講。仍行次對。知事黃景源。特進官徐浩修。承旨李義弼。玉堂李泰永吳大益。假注書徐鼎修。史官李信祜鄭東浚。宗臣安春君烿。武臣李長燁。
정조 3년 · 목
講論語。○予曰。夕講後行晝講。則本無前受音更讀之規。今番前受音自止。亦爲付進。何也。泰永曰。問於館吏。則故規如此云。未及詳察。仍爲付進自止矣。予曰。此後則博考前例而爲之。領議政金尙喆等曰。討逆卽一國共公之論。三司爭執。四年于玆。而允音尙靳。殿下之難處者私恩也。朝廷之爭執者公議也。伏望亟揮乾斷。速允三司之請。予曰。日昨批答。已諭予意矣。尙喆曰。應校鄭志儉等所懷。以爲米布各衙門。發遣解事郞廳。溯考十年文書。以爲査實。而臣意則不如擇遣御史。明加査覈。左議政徐命善曰。郞廳中擇其解事人。使之行査。則豈有不精詳之理乎。予曰。諸備堂之意何如。兵曹判書李徽之曰。無論各司。郞廳査出。則亦必詳知而覈實矣。右參贊洪樂純曰。以戶曹濟監言之。年久文書。新入郞廳。決無詳知之道。雖令行査。恐無實效矣。予曰。郞廳必得人。然後可以行査。而該司提調。亦與之眼同査出。則豈無實效乎。承旨洪國榮曰。年久文書。恐難一時査出。無論提調郞廳。各別擇人。次次釐正。則必有蘇弊防奸之道矣。樂純曰。使時任戶判。凡於各處需用。常常檢察。則似爲妨奸之道矣。戶曹判書金華鎭曰。各司來去文書。該司提調初不親執照檢。其間自多奸僞之弊矣。予曰。設置提調者。乃所以句管本司。照察庶務之意也。其若視同秦瘠。只任下吏。則當初設官分職之意安在。而將焉用提調爲哉。工曹判書具允鈺曰。各司凡干文書。初不關由於提調。雖曰本司之事。而提調則實不知矣。予曰。凡干公事。必皆關由於提調。待其手決許可。然後始報戶曹。則其間豈有奸僞之弊乎。樂純曰。凡係貢物衙門。雖急需用之物。必待本司移關之往復而取用。則必無奸僞矣。予曰。此言甚好矣。各司提調。親執照檢。去來分明。則豈不愈於一任郞胥輩乎。華鎭曰。聖敎誠然矣。予曰。都承旨以其所帶惠堂之任。累次乞遞。且財簿叢沓。有妨他務。此亦可悶。今姑許遞何如。尙喆曰。其代實無可合之人矣。予曰。前吏曹判書李重祜之向因臺言。尙今撕捱。亦甚過矣。予曰。以尹世敎事言之。今於五十餘年之後。尙此論之不已。攻之愈峻。至其子孫。亦皆見塞。彈駁之論。至及於檢擬之銓官。至於近日逆賊。則不過數年間事。而已皆蕩然。其所干連滓穢之徒。亦皆汲汲引用。便同無故者然。而不少爲難。視若尋常。何其久而遠者。則懲討太嚴。猶恐不及。近而重者。則玩忽太過。不以爲意乎。適有言端。故有此下敎。而予所深憂而遠慮者。蓋朝著之風習。日益乖張。若此不已。則隄防一壞。義理不明。將不知至於何境。言念及此。寧不寒心。尙喆曰。伏承下敎。臣等不勝惶蹙矣。左議政徐命善曰。爲今日臣子者。豈敢慢忽於懲討之事乎。尙喆曰。聞儒賢袖進箚子云。可謂聖朝美事。伏望逐條施行。俾有實效焉。予曰。袖箚所陳。殆過數千萬言。君德時政。靡不條陳。語皆切實。事多緊務。予心感佩。當復如何。卿等想未及見。予當出而示之矣。仍命承旨徐有防。讀祭酒宋德相袖箚。予曰。卿等就見之。尙喆等進覽訖。尙喆曰。所陳無非切於時政。有補君德。誠甚好矣。予曰。一自儒賢之造朝。經筵啓沃。何莫非補予不逮。而至如今番箚子。陳勉條畵。尤切時務。誠甚欣慰矣。
정조 3년 · 강
明日 景慕宮。命行酌獻禮。
정조 3년 · 목
敎曰。明日當詣 景慕宮行酌獻禮而回。近來勞軍頻仍。道路以日瞻門磨鍊事分付。
정조 3년 · 강
命弘文館提學李徽之卽爲牌招。酌獻祭文製進。榻敎也。
정조 3년 · 강
領議政金尙喆。以正言柳孟養啓辭。禮賓奉事金基良所懷覆啓。
정조 3년 · 목
尙喆啓言。正言柳孟養所啓。使客廚傳。官府遊宴。濫騎貽弊。刑杖過用等事。此是從前朝家之所申飭者。自備局另加關飭。俾無犯科之弊。諸道設賑之處。使之論列狀聞。以俟朝家處分。請以此分付。從之。又啓言。禮賓奉事金基良所懷。以爲黃口之簽。白骨之徵。實爲巨弊。各邑旗牌官除番軍官之名。自官徵捧而私用者。在邑底者外。竝令革罷。則閒丁有餘。而不然則莫如戶布之爲便矣。文蔭武有職者外。竝徵一匹之布。四窮廢疾之類。無土無率之人。竝皆勿侵爲辭。而有廟堂稟處之命矣。法外加簽。私自犯用。果如言者之言。則事極驚駭。請分付諸道臣。苟有犯者。隨現狀聞。從重勘律。爲先以此意出擧條。發關嚴飭。從之。
정조 3년 · 강
還差備堂鄭尙淳。差下句管蔡濟恭等。堤堰堂上李衍祥。貢市堂上鄭民始。
정조 3년 · 목
領議政金尙喆啓言。吏曹判書鄭尙淳。備局堂上還差。仍察有司之任。漢城判尹蔡濟恭北關句管。工曹判書具允鈺湖西句管。大司成李衍祥堤堰堂上。左承旨鄭民始貢市堂上差下。請使之察任。從之。
정조 3년 · 강
遞惠堂洪國榮。
정조 3년 · 목
敎曰。惠廳堂上洪國榮。今姑許遞。
정조 3년 · 강
差下惠廳堂上洪樂純鄭民始。
정조 3년 · 목
領議政金尙喆啓言。惠廳堂上有闕之代。以右參贊洪樂純。左承旨鄭民始差下。請使之察任。從之。
정조 3년 · 강
命吉州敬差官姑爲安徐。
정조 3년 · 목
領議政金尙喆啓言。吉州殿牌作變罪人。旣已承款。敬差官當爲依例差送。而災歲各邑。廚傳有弊。令道臣具格擧行。今番差定之行。請姑爲安徐。從之。
정조 3년 · 강
重推吏曹參議李義翊。
정조 3년 · 목
領議政金尙喆啓言。吏曹參議李義翊。雖以向日臺啓。尙此撕捱。其所處義。誠極太過。請從重推考。申飭行公。從之。
정조 3년 · 목
左議政徐命善啓言。講筵事體。何等嚴重。而前受音自止。初不慱考前例。一從下吏之言。率爾付進不可無警。當該儒臣請推考。從之。
정조 3년 · 강
命備局堂上李重祜申飭行公。
정조 3년 · 강
飭五部家座應役之弊。
정조 3년 · 목
判尹蔡濟恭啓言。因正言柳孟養所啓。各宮與吏曹陪吏。及留曺書吏。政府差備書吏。各項名色。溯考帳籍。則厥數殆近三百。其帖文收聚燒火。別爲定式。雖有圖書帖文。不得免役。則不攻自破。嚴飭五部。凡係家座應行之役。不敢以四項名色有所頉給。以除奸弊。似合事宜。故敢達矣。從之。
정조 3년 · 강
命外八門部將擇送事。就議廟堂稟處。
정조 3년 · 목
兵曹判書李徽之啓言。正言柳孟養所啓中。有外八門部將令兵曹閒司實職人擇送事允下。而非臣一人所可稟定者。請下詢廟堂處之。敎以。就議廟堂。後日次對稟處。
정조 3년 · 강
命敦義門守門部將。令該府處之。
정조 3년 · 목
兵曹判書李徽之啓言。敦義門守門軍。擅離直所。歐打掖隸。則當該守門護軍部將。不能檢飭之罪。請令該府處之。從之。
정조 3년 · 강
命能磨郞廳出六。定以四十五朔。
정조 3년 · 목
兵曹判書李徽之啓言。頃因大臣所達。能磨兒郞廳。以末副薦出身差出事命下矣。依他初仕例。差出。自兵曹爲遷轉之窠。朔數則請依前以四十五朔爲限。予詢大臣。領議政金尙喆曰。此是漫職閒窠。出六朔數。依兵判所達似好矣。左議政徐命善曰。此窠旣爲末副薦初入仕。則六品遷轉。當自兵批爲之。朔數比諸部將守門將。極歇懸殊。以四十五朔爲定似好矣。從之。
정조 3년 · 강
汰兵曹佐郞金方行。
정조 3년 · 목
兵曹判書李徽之啓言。本曹郞官是宿衛之職。與他司有異。佐郞金方行。臺言旣如此。則不可仍置。請汰去。從之。
정조 3년 · 강
副校理李泰永陳啓。請國賊快賜處分。賜批。
정조 3년 · 목
泰永啓言。臣等伏閤之爭。聯啓之請。上下相特。今爲四年矣。國賊尙留。王章未伸。請廓揮乾斷。快賜處分。批以。靳允之意。前已諭矣。
정조 3년 · 강
命金大昌等勿限年還配。
정조 3년 · 목
刑曹判書鄭好仁啓言。貿銅價未納商譯輩。已爲絕島爲奴。而其中金大昌金宗孝。旣已畢納。則與全不納之類。似有間焉。請金大昌等依前配所。勿限年還配。從之。
정조 3년 · 강
有政。吏曹判書鄭尙淳。參判徐浩修。參議李義翊進。
정조 3년 · 목
以具允鈺爲禮曹判書。趙重晦爲知敦寧。黃景源爲藝文提學。李謙彬爲陽德縣監。洪允喆爲玉果縣監。
정조 3년 · 강
明日 景慕宮擧動時。軍兵調發。命除標信擧行。
정조 3년 · 목
因宿衛所啓稟也。
정조 3년 · 강
判府事徐命膺疏辭新除守禦之命。賜例批。
정조 3년 · 강
弘文提學李徽之上疏辭職。賜批。
정조 3년 · 목
疏略曰。臣於是任。誠不可冒當者。果未能祗肅而歸。喉院請推。臣不勝悚惶。曾經文衡而除提學。則辭以政格之不宜。其時大臣。是其言。而筵奏遞免。臣雖不敢自比於先進。亦嘗忝文衡。則政格之不宜冒膺。其義一也。伏乞亟遞臣職。批以。旣諭於重臣黃景源疏批。卿其勿辭行公。
정조 3년 · 강
遣承旨詣 永祐園奉審摘奸。
정조 3년 · 강
詣 景慕宮。行酌獻禮。
정조 3년 · 목
具遠遊冠絳紗袍。乘輿出明政門。由日瞻門。詣 景慕宮。入齋室。改具冕服。就版位。行再拜禮。奉審訖。還就拜位再拜。仍詣盥洗位盥洗訖。詣 神位前三上 香。進爵跪。大祝讀祝 文後。還就位行拜禮。詣望燎位。禮畢。出東門入齋室。改具遠遊冠絳紗袍。出齋室乘輿。由日瞻門。入明政門還內。
정조 3년 · 강
命江華留守當日辭朝。
정조 3년 · 강
召見江華留守李鎭衡于誠正閣。
정조 3년 · 목
辭陛也。○予曰。今日當離發乎。鎭衡曰。然矣。予曰。出自近侍殊庸悵然。而賓對起居。亦當種種來往。是可慰幸矣。鎭衡曰。伏承下敎。尤切惶感矣。予曰。居留之任。不輕而重。卿須下往欽哉。予曰。湖西御史狀啓。承旨見之乎。承旨鄭民始曰。見之矣。予曰。以狀啓中臚列觀之。則柳榮鎭所犯。果爲無狀矣。民始曰。果如狀啓所論。則誠無狀矣。敎曰。摘奸備邊郞入侍。予曰。鳥嶺間路。果皆復通乎。備邊郞趙岱曰。二處間路。今皆坦然。便成大路矣。予曰。年前朝令旣命防塞。則守土之臣。不善禁斷。致有復通之弊。極爲駭然矣。予曰。沿路所見民事何如。岱曰。尙州今雖設賑。其民人則姑無浮黃之色矣。予曰。路無餓殍乎。岱曰。無之矣。
정조 3년 · 목
敎曰。荒政實是生民濟危爲安之一大政也。昔朱夫子著爲書。備說其事。此誠千古柯。則而見今歲荒之餘。凡在救荒之政。殊必實心賑給。誠心濟活。然後庶免顚連捐瘠之患。而守宰若或不勤。一委吏鄕之手。則嗟彼浮黃。何能奠保乎。萬有一爲守宰者。又或引是而思益已之事。尤豈朝家付畀之意乎。此際臺臣之章。詳言賑事無實之弊。以饘粥加灰等種種奸竇。不一而足爲言。旣於其批。以另飭答之。先令備局以此意措辭。關飭設賑諸道。俾勿循常汎視。從後現發之弊事分付。朝家後來當考其勤怠。而懲勵之政。自方伯至于守宰。決不可容忽。幷以此意分付。
정조 3년 · 강
大報壇破傷物件。命令各該司修補。
정조 3년 · 목
困禮曹啓稟也。
정조 3년 · 강
事變假注書李度謙。以判府事鄭弘淳附奏馳啓。
정조 3년 · 목
狀啓以爲。臣奉聖批。傳諭于果川判府事鄭弘淳所住處。則以爲。臣伏蒙恩批。不惟不賜允兪。慰勉開曉。反復諄切。臣奉讀未半。惶汗浹背。臣雖頑如木石。亦具省覺。何敢不思分義。甘心逋慢。以致辱聖恩勤聖念。至於此極哉。席稿戰慄。只俟嚴命之外。無他仰達云矣。敎以。卿胡復事固辭。不念予慇懃虛佇之意歟。一猶過當。況至再至三。至于今幾遭歟。予實慨惜于卿也。蓋處義有係廉防。雖於微官庶僚。上之人固不當置人於迫隘之地。俾壞四維。至若大臣去就。又屬治道汚湰。以是予之暫解卿相職者。予意出於使卿伸廉防。而無近壞四維之嫌。而亦欲使卿自此安意入城。仍作進身之途也。卿之辭巽。與不解相職時少無間焉。然則卿所執。決非得中底義也。且念以卿不得中之處義。欲忘體君臣之大義。是不但平素之所望於卿而已。實有關於分義。卿其諒之。予不多言。卿須深念此箇義理。卽決進退。莫致過於謙。而至於慢之歎也之意。爾其卽爲傳諭。期於偕入。
정조 3년 · 강
判府事鄭弘淳上疏自引。賜批。
정조 3년 · 목
疏略曰。今日三司所論。卽往昔所無之逆。寔神人同憤之惡。而元凶巨慝。游魂假息。致令天討久稽。倫綱將壞。禍機難測。隱憂靡屆。此莫非群下不能務積血誠。感回天心之致。如臣僇人。雖不敢以大官自居。亦嘗忝隨三事之後。則從前失職之罪。焉敢逭也。至於金吾現告之分揀。聖意雖荷曲貸。私心尤切悚懍。以此以彼。罔非臣難貰之辜。惟願遄被威罰。以昭法紀。批以。勉循卿之控懇。特解相職。亶是伸卿廉防。開卿進身之路也。意謂卿卽日入城矣。虛佇幾日。尙慳幡然。復事巽讓。以偕來史官書啓觀之。卿之牢執。可謂愈往愈固。又見卿辭疏。其所爲辭。與前無異。卿胡不念予至意。至此之甚乎。予實爲之慨然也。卿須體君臣大義。勿復過辭。卽爲入城。仍卽謝命。聽我面諭。仍命此批答。使偕來史官傳諭。
정조 3년 · 강
正言安廷玹上疏乞遞。仍陳諸條。賜批。
정조 3년 · 목
疏略曰。日前僚臺之啓。論斥向來不言三司。而諸臺引義。以至於一避再避。臣亦同時見帶之臺官。論其失則一也。鐫臣職。治臣罪焉。今三司合啓中諸賊。孰非難容於覆載。而至於元惡大憝。在國法。而亦可使之假晷刻之命者哉。此賊不殛。則君綱不立。此請未準。則臣分都隳。伏望亟回三思。臣嘗就擧子輩。奉讀御製策題。則數十條雲漢昭回。擇蒭之意。溢於辭旨。臣欽歎不已。或見科儒應製之文。則每患致力於條對。而疏略於捄弊。若專取藻華富贍。則何足仰副俯詢之意哉。繼自今申飭主司。考劵之時。文華或遜。而捄措則擢置上第。條辨雖慱。而厘弊反略。則黜之低等。以資聖治之萬一焉。人主之治。先以斥躁竸懲貪墨爲務。而徒法無益也。欲使躁竸貪墨。知所懲畏。則莫如進恬靜而奬廉白。伏望另飭廟堂銓曹。先求廉淸之士。特加簡拔。習俗之弊。奢侈爲大。今欲去奢靡之習。先取儉約之士。以示嘉奬之意。則廣袖之俗。可以丕變。卑服之化。可以日闡。伏望留念焉。生民休戚。專係於方伯守令。而多不稱職。更飭選部。申明舊制。則才彥可進。闒葺可黜。伏望留神焉。目今三南賑貸之政。聖念惻怛。庭謨連陳。守令之分憂者。孰敢不仰體德義。而間或墨宰染指。而錢穀潤橐。猾吏偸粟。而饘粥和灰。豫加飭勵之道。使列邑得免犯科。飢民得以蒙惠。伏望垂察焉。批以。首陳事當留意。諸條所陳。幷令飭勵所司。期有實效。荒政言弊。尤是目下切近之務。方欲另加申諭。爾其勿辭察職。
정조 3년 · 강
命部將李春勳。令該曹處之。
정조 3년 · 목
義禁府啓言。敦義門護軍金樂禧。部將李春勳等。令該府處之事啓下矣。金樂禧卽爲拿囚。而李春勳則未出身云。此等罪人。曾無拿囚之例。請令該曹處之。允之。
정조 3년 · 강
左參贊李重祜上疏自引。賜批。
정조 3년 · 목
疏略曰。臣於向日賓對。諫臣以假監役尹東美事。至有檢擬銓官譴罷之請。臣蒼黃逬退以俟。聖度包容。不惟不賜郵罰。乃降申飭行公之命。臣之無似。累叨銓任。追檢政紙。醜拙旣多。人言之來。亦云晩矣。請亟遞臣職。以謝臺議。批以。卿其勿辭行公。
정조 3년 · 강
知敦寧趙重晦疏陳無敦寧乞遞。批下該曹稟處。
정조 3년 · 강
事變假注書李度謙。以判府事鄭弘淳附奏啓。
정조 3년 · 목
狀啓以爲。臣奉聖諭。傳諭于果川判府事鄭弘淳所住處。則以爲。臣猥上附奏。恭俟嚴命。史官傳宣恩諭。辭敎嚴重。誨責備至。臣伏地莊誦。五情煎灼。實欲卽地溘然。而不可得也。過蒙天地之澤。父母之恩。終至於解免相職。俾臣進身。伏地戰越。惟俟鈇鉞之誅云矣。敎以。昨於史官書啓。旣罄予之至意。意謂卿庶幾幡然。又上辭啓。所辭若前。猶不思改圖之道。於是乎予意不無慨惜于卿者。前後批旨。悉出於委曲宛轉之意。而至於昨日敦勉之敎。責之以義分。則使卿設有大難安之情地。固宜黽勉承當。莫負予慇懃之諭可矣。卿乃不此之爲。一味言私。有若曾不受批者然。是不特非所期於卿者而已。予恐在大官者。不念先公之義。若此之甚。何以警具僚蕫庶官乎。竊不勝寒心也。卿之疏啓。雖以廉防爲重云。而卿旣解相職。則廉防已可謂伸之無餘矣。目今卿之決去就。惟在義分是懼四字。而又不顧念。惟事張皇之辭巽。予於卿甚非之。予則曰到今若此不已。則敬禮與分義。或不無輕重之別。而亦豈可偏此而忽彼云爾。自玆以後。更不欲多誥。卿其諒之。無或重虧分義也歟事。爾其更爲傳諭。期於偕入。
정조 3년 · 강
命明日入侍聽批事。遣史官傳諭于儒賢處。
정조 3년 · 강
命全羅兵營啓本中。兒童哨官名色。明白陳聞。
정조 3년 · 목
敎曰。觀此全羅兵使金海柱褒貶啓本。五營將所屬束伍軍將官等第中。有兒童哨官名色。名以兒童。則豈可團束作哨。而設如京營待年之法。又安用哨官爲哉。且謬例如此。則五營三山城軍制。似無異同。而奈何獨於左中二營將所屬。有此名色乎。事甚怪訝。問于兵曹以啓。如未識例。仍令該曹分付該閫。使之狀聞其委折。此雖細事。立法稱號。已謂之兒童。則是反有甚於朝家不知之中簽籍黃口之弊。故有此俯詢者也。幷以此意知委。且他道貶目。又無此等名色。本道則自何時創始此制乎。設施顚末。亦令明白陳聞事分付。
정조 3년 · 강
命泰安郡守口傳差出。不多日辭朝。
정조 3년 · 목
承旨徐有防啓言。挾侍中官梁大宜昏睡不省。全失應對。請從重推考。從之。敎曰。中官梁大宜。以鼾睡之罪旣已請推。則猶不知懼。又復昏睡。誤踏啓字。至於濃墨。爲先政院招致立庭。嚴加申飭。
정조 3년 · 강
命監察元綮鎭等議處。
정조 3년 · 목
義禁府啓言。監察元綮鎭。頒祿時不能紏察罪。請議處。允之。又啓言。守門將金樂禧歐打掖隸罪。請刑推得情。敎以。除刑推議處。
정조 3년 · 강
御熙政堂。行晝講知經筵李徽之。特進官金熤。經筵官宋德相。承旨沈念祖。玉堂南䳽聞沈煥之。假注書徐鼎修。史官李信祜鄭東浚。宗臣西春君熚。武臣李聖師。
정조 3년 · 목
講論語。○予曰。儒賢進前。予曰。頃日袖箚。卿旣親納。故批答今亦親傳矣。予曰。卿箚所陳。殆過累千萬言。非不欲逐條爲答。而苟如是。則體段反輕。有欠尊重。故今以數語。混而答之者。實出於尊體段重事面之意也。德相曰。臣以愚忱。敢陳數語。而批旨親宣。辭敎鄭重。臣心惶感。予曰。予旣以世道之責。經濟之任。畀之於卿。望之於卿。則卿何可一向謙挹。不思所以副予之望乎。今以卿箚所陳見之。規勉之意。憂愛之誠。溢於辭表。予之欽歎感佩。實非淺淺。自今以後。幸勿過自撝謙。留意於世間事。禆予不逮。是予之望也。德相曰。以懲討事言之。神人齊憤。臺閣爭論。四載于今。一允尙靳。臣亦屢次陳請。兪音竟迫。下情抑鬱矣。目今萬事。莫急於明天理立人紀。而巨魁大憝。尙此假息。伏望亟揮乾斷。以允群下之請焉。予曰。卿言至此。予豈不允從。而予之尙不處分。實有所商量而然矣。
정조 3년 · 강
命諸道餓殍。各別愓念。
정조 3년 · 목
經筵官宋德相啓言。掩骼之政。仁政之太者也。今諸道告歉。餓殍之相續於道塗。尤可矜恤。請令中外之臣。各別愓念。敎以。卿之所奏甚好。以此意內而京兆五部。外而諸道兩都。自政院分付。亦卽下諭。俾有實效。
정조 3년 · 목
經筵官宋德相啓言。中外民庶之家。貧窮不聊生者。豈能婚姻以時。請飭有司。亟行勸婚之政爲好矣。敎以。卿言甚好。亦以此自政院一體知委。
정조 3년 · 강
命公卿三司。各薦可用之人。
정조 3년 · 목
經筵官宋德相啓言。通儒全才。固是不世出之人也。至於一技一能。人皆有之。命公卿三司之臣。各薦可用之人。或隱逸。或經綸。或文章。或財賦。或言議。不拘科目出身及閒散蔭武。苟有所知。不敢不薦。此非今日之事乎。請俯詢廟堂之臣。擧而行之爲好矣。敎以。政是時務之最緊者也。卿言極爲直切。何必更詢廟堂。以此意使廟堂之臣。知悉擧行事。宜畵卽稟旨。
정조 3년 · 목
經筵官宋德相啓言。淸白吏。自在國初。每有遴選之事。年前大臣所奏。只歸空言。請令申飭該曹之臣。議于大臣。選出似好矣。敎以。所奏亦甚好矣。依爲之。
정조 3년 · 강
命小學敎人之序。相議稟處。
정조 3년 · 목
經筵官宋德相啓言。童蒙敎官之設置。意甚好焉。卽古小學敎人之意。而比來專無實事。便作冗官。是豈成說。請令禮曹之臣。商確稟旨。俾有小學成人之效爲好矣。敎以。世道人心之不淑。職由於敎化之不明。又言其敎之之序。莫急於小學。卿之所奏。極甚要切。卽令該曹之臣。與大臣相議稟處。
정조 3년 · 목
經筵官宋德相啓言。太學賢士之攸關。而月講設置之法意。卽奬勸章甫。而近或解弛。黌舍稀洋洋之音。菁化欠濟濟之美。宜有申飭。而又以外邑敎訓之任言之。率多廢閣。宜如國初故事。以境內文臣前銜爲之。無則以望士爲之。自本官供待。自監營褒貶勤慢。五考五上者。自朝家收用。則似有實效矣。敎以。所奏亦甚好矣。月講事。另加申飭。外邑敎授事。與國子之臣相議稟處。
정조 3년 · 목
經筵官宋德相啓言。內侍中解文字者。可爲敎官。不可以外朝敎之。昔在 先王朝。因尙儉逆變之起。特罷內侍外學訓導。而以內侍充之。獨此內侍敎官之窠。訖無釐革之事。今適以敎官事。有此敷奏。請下詢銓曹之臣。亟罷未罷之內侍敎官。因令內侍中稍解文字者敎之。以進 先王嚴內外之家法。敎以。所奏亦好。依爲之。
정조 3년 · 목
經筵官宋德相啓言。巫覡之男女竝收身布。此乃禁其誑惑也。曾在 先朝。巫布亦以女貢。竝入於革罷之中。而昨秋範吉等逆謀孝任主之者。亦以巫詛爲凶計中一事也。今日嚴防之道。不可不復舊。請依前收布爲好矣。敎以。當初收布。出於辟邪止亂之意。而中間革罷。混入於女貢中。元無 先朝別般特敎。且卿所奏。亦有深意。依此意卽令廟堂從速稟處。
정조 3년 · 강
命孝烈節義。採訪登聞。
정조 3년 · 목
經筵官宋德相啓言。歲首每詢孝烈節義之卓異者。或施棹楔之典。或下給復之惠。又或贈官賜諡。近無此令。臣甚慨歎。請令有司之臣。另加採訪登聞。以爲激勵爲好矣。敎以。所奏亦好。依爲之。
정조 3년 · 강
命李廷熽易名之典。令有司亟行。祀孫錄用。
정조 3년 · 목
經筵官宋德相啓言。李廷熽贈職事。日前蒙允。而此人不可贈職而止。易名之典。豈靳此人乎。請令有司亟行之。而其祀孫錄用。實合於褒忠奬節之道矣。敎以。所奏甚好。依此擧行。
정조 3년 · 강
命辛壬五人子孫錄用。
정조 3년 · 목
經筵官宋德相啓言。辛壬五人。實有建儲之功。而當時凶逆輩。以儒士之不當干預國事。至於構殺。而以惡逆之名加之。可勝憤惋。而 先朝旣蒙伸雪之恩。在今日豈無愍恤之典乎。其子孫錄用。似不可已矣。敎以。卿言亦有斟量者。依爲之。
정조 3년 · 강
命金禮直贈諡。子孫錄用。
정조 3년 · 목
經筵官宋德相啓言。故統制使金禮直。卽光海之外三寸。而値昏亂之時。獨拜 西宮。在京竭誠繼糧。及爲統制使。船運糧饌。以資供具。其忠節如此。贈諡之曲。斷不可已。其子孫亦爲錄用好矣。敎以。所奏亦是奬勵之一端。依爲之。
정조 3년 · 강
命崔孝一車禮亮後孫錄用。
정조 3년 · 목
經筵官宋德相啓言。義州義士崔孝一。來肉之典。未足爲奬義。其子孫調用爲宜。而又車禮亮節義。與崔孝一相爲上下。其後孫一體錄用好矣。敎以。所奏甚好。依爲之。
정조 3년 · 목
經筵官宋德相啓言。逆賊興文捕捉人金春得。不可止於金錢之賞。營校之差而已。特加陞資之典好矣。敎以。卿之所奏之意。亦在風動。依爲之。
정조 3년 · 강
檀君箕子廟。命遣承旨設祭。
정조 3년 · 목
經筵官宋德相啓言。檀君之與帝堯竝立。肇創東方之德。箕子之白馬東來。誕敷箕疇之化。可與天地同其大。而 列聖朝致祭之禮。多在初元。在殿下繼述之道。宜有修擧之典矣。敎以。遣承旨設祭。
정조 3년 · 강
命鄭夢周致祭。
정조 3년 · 목
經筵官宋德相啓言。高麗忠臣鄭夢周。道學節義。可爲百代之師。而自 列聖朝。有致祭之擧。聖明御極之後。宜有繼述之道矣。敎以。亦令該曹擧行。
정조 3년 · 강
命錢木見漏。査實釐正。
정조 3년 · 목
兵曹判書李徽之啓言。本曹二軍色會計。今方修正。而昨年錢木欠縮條。更爲溯考。則果爲見漏。其時郎廳趙時偉。今旣奉命出疆。査問無處。其時擧行計士該吏。令攸司科治査實。請更爲釐正修入。從之。
정조 3년 · 강
命儒賢家粟肉量宜輸送事。分付該曹。
정조 3년 · 강
以朴瑬爲泰安郡守。口傳也。
정조 3년 · 강
事變假注書李度謙。以判府事鄭弘淳金吾胥命啓。
정조 3년 · 목
度謙啓言。判府事鄭弘淳。伏承批敎截嚴。今方進伏金吾。以俟嚴命云矣。
정조 3년 · 강
命判府事鄭弘淳勿待命。仍卽肅命。
정조 3년 · 목
政院啓言。卽者中樞府錄事來言。判府事鄭弘淳以爲嚴敎荐降。震剝罔措。進伏金吾。恭俟處分矣。敎以。勿待命。仍卽肅命事。遣承旨傳諭。與之偕來。
정조 3년 · 강
承旨沈念祖以判府事鄭弘淳附奏啓。
정조 3년 · 목
書啓以爲。臣奉聖旨。傳諭于判府事鄭弘淳處。則以爲。臣泥首金吾。恭俟嚴命。而侍臣臨宣傳敎。至有勿待命。仍卽肅命之敎。臣到此地頭。不敢言他云。而大臣今方退歸私次矣。臣旣承偕來之命。姑爲隨往仍留之意敢啓。敎以。聞卿入城。意以謂感悟予屢屢之敎。改圖前執。肅命登對矣。以卿之侍命於金吾。府郞來告。伻予近侍。傳宣至意。勉卿入肅。卿不惟不副予延佇之望。又上辭啓。墾辭若前。企招之餘。虛徐曷喩。卿之進身城內。旣出於分義不可不顧之義。則一味退讓。相持爲事者。亦豈非有傷分義之大端乎。卿其念此大義。須勿更辭。卽起造朝。聽我面諭。見今夜色已闌。待漏而入。亦何妨乎。以此意更爲傳諭。期於偕來。
정조 3년 · 강
命前判尹權導敍用。郞官分揀。
정조 3년 · 목
敎曰。當初漏落於坐竄者。非該府之不察。似是法例然也。此外事。臺臣姑無更加明言之事。則竝有分揀之道。前判尹權導給牒敍用。其時郞官部官。處分不可異同。亦爲分揀。原傳旨漡滌。
정조 3년 · 강
改差金浦郡守趙鎭憲。
정조 3년 · 목
鎭憲與江華留守李鎭衡。有娚妹應避之嫌。吏曹啓請改差也。
정조 3년 · 강
副校理南䳽聞。副修撰沈煥之等聯箚討諸賊。賜批。
정조 3년 · 목
聯箚略曰。臣等於筵席。得聞儒賢敷奏之言。不勝欽忭之忱。而其首陳事。卽臣等經年爭執。不得請則不可已者也。而於此靳允。無異於三司之例批。臣等相顧抑塞。不能無憾於天地之大也。今此合啓中諸賊。罪關宗社。惡干天誅。前後三司之臣。合辭齊籲。竭誠致討。而日昨下敎中。不忍貽慽四字。與今日筵敎。實有一般旨意。伏願更加三思。掃絕亂源。鞏固丕基。以光帝王之大孝焉。目今大論方張。兩司諸臣。皆引情勢。無一行公。以致闕啓之多日。臣等不勝憂憤。疾聲齊籲。請諒察焉。批以。已諭於前後合辭之批矣。
정조 3년 · 강
賜戶曹參判宋德相袖箚批。
정조 3년 · 목
批以卿所進萬言袖箚。析理著明。提誨深切。盡精微之蘊。闡邃奧之旨。擧此可以措諸治平之功。披讀屢日。益覺激昂于中。予自儲副。每閱卿先祖先正文正之稿。至奏箚封事義理明決。議論正大處。三復咨嗟。擊節而歎曰。是賢也有如此之學。有如此之德。知無不言言。無不盡。以是契會昭融。功業卓然。明天理於旣往。立人紀於方來。使匝域衣冠之倫。得免胥溺之歸。伊誰之力也。然予曠世之感。徒寓尙友之義。而恨未能躬覩几几之儀。侃侃之容也。何幸卿以卿祖有孫。私淑卿家庭之訓。到老窮經。出爲世用。乃克追踵先武。玆豈但予一人之幸也。予聞孔夫子之言。曰法語之言。能無從乎。改之爲貴。從古爲學爲治之道。從善匪難改之爲難。此固帝王匹庶之通患也。目今世道人心。無一可言。況予德否。反身省檢。實多尤悔。則上下共勉之道。惟在於改之一字。而卿箚所云。無非格君心之過差。矯俗習之杋楻。所欲從乎卿言。又無過於改之不吝也。予當將此。推諸事爲之際。行之注措之間。斯致章章之效。而若微卿左右承弼。補予未造。則石火電光。恐無益於向上地頭。謹就予省勵之意。復之于卿者。誠以答卿此箚。不欲以他語易之也。
정조 3년 · 강
命遣吏郞摘奸諸執事淸齋。
정조 3년 · 목
先農壇節祭。在再明也。
정조 3년 · 강
命先農壇祭官獻官。以二品中更爲擬入。
정조 3년 · 목
吏曹啓言。先農壇祭亞獻官。戶曹判書金華鎭。右參贊洪樂純。實預差啓下矣。華鎭遭制。樂純身病。不得已以西春君燁改付標以入。敎以。祈豐于先農。是何等祀享之大志。則以宗班臨期苟差。此殊非重其事之意。正二品中。果無可差之人乎。此草記勿施。更爲擬入。
정조 3년 · 강
戶曹參判宋德相箚陳 皇壇祀享禮節。仍辭粟肉。賜批。
정조 3년 · 목
箚略曰。臣於 皇壇祀享禮節。竊有所懷。敢此條陳。以備察納焉。一曰。正樂章。自古宗廟樂章。有迎神曲送神曲。而今者 皇壇樂章。只有奠幣初獻撤籩豆曲。無迎神送神曲。蓋樂章未備而然也。皇朝九廟春饗樂章中。 太祖皇帝廟迎神送神曲。尙傳於世。若以 九廟迎神送神。補 皇壇未備之樂章。則先帝陟降之靈。庶復聞於 九廟昔日所奏之樂章。而亦商頌十二篇歸祀先王之意。豈不盛哉。二曰。正佾舞。禮曰天子八佾。諸侯六佾。而 皇壇用六佾舞。非所以用天子禮樂之意也。或云侯邦而祭天子。故依祭以士之義。用六佾。此亦不然夫。葬以大夫。祭以士者。是 祖廟循常所行之典禮。則今於 天朝屋社之後。以侯邦而追念德義。特用起義之制。築壇報祀之際。用此祭以士之禮。恐未恰當。不如純用天子制之爲正也。況大明集禮。親王之國。祭 仁祖皇帝。皆用八佾。故佾舞圖見於集禮。旣有 皇朝定禮。則今於 皇壇用八佾。復何疑乎。乞令有司。加造樂器。增置樂生。以備八佾於 皇壇焉。三曰。正祭服。皇朝祭服用靑羅。本朝祭服用紅羅。甚可異也。自 列聖以來。禮用 大明集禮。衣服制度。一遵 明制。而獨祭服不用靑羅。非徒從周之意也。依大明集禮。祭服靑羅。恐爲宜也。臣又有獻焉。樂懸之位。王宮懸。諸侯軒懸。大夫判懸。而今用判懸於天子之祭。亦恐失正。幷賜釐改焉。治箚之際。地部之官。以上命輸致粟肉。臣於昨日。已有陳懇者。而第念前日廩典。旣甚優厚。今此惠賚。比諸常祿。數爻過多。當此徑費匱竭之時。尤不敢安意領受。附陳箚末。請俯察焉。批以。正樂章。正佾舞。正祭服事。及懸架之制。祀享之大欠典。卿言及之。予庸歎賞。固欲聽施。而其在重其事之道。不可不廣詢而博訪。方思諮決之道矣。箚末附陳事。卿胡過辭若玆之甚乎。繼粟繼肉。元是養賢之彝典。況卿不受月俸。則粟肉之月一致之者。又豈可巽讓乎。故於昨日有量宜輸送之命。此亦體諒卿謙挹之衷也。卿其安心領受。仍命遣吏官傳諭。○敎曰。儒賢此箚。下禮曹大臣九卿六曹堂上三司諸臣處。收議以聞。在外儒臣處。亦令遣禮官問議後稟處。
정조 3년 · 목
書啓以爲。臣奉聖批。傳諭于判府事鄭弘淳處。則以爲。臣於俄者恩命之下。豈敢不竭蹶趨承。而誠以病情方告。氣息凜綴。不但無趨走拜跪之望。亦實有跬步顚仆之慮。不得不以俟間入肅之意。草草附啓。退伏私次。恩諭繼降。誨責備至。臣誠惶隕。罔知攸措。豈敢有一毫計較之念。假托疾病。重陷欺瞞之罪哉。伏望仁天俯燭。少緩敦召。則隨其氣力之可强。卽當入肅恩命云矣。敎以。大臣之意旣如此。以安意調理。從速謝命之意傳諭。爾則先爲入來。以安大臣之心。
정조 3년 · 강
領議政金尙喆陳箚請勘。賜批。
정조 3년 · 목
箚略曰。臣於備局皁隸事。有不勝驚駭。妖婢甘丁者。至今追思。尙不覺骨寒而夢愕。今其至親。藏蹤渾齒於本司使令之中。因事現露。爲該府所捉。考籍不審之京兆堂郞。猶且受譴。況忝蕫率之地。矇未發覺者。尤何逃罪律。且臣之病。有非時日可瘳。伏乞亟降威罰。以爲不職者之戒。批以。逆婢甘丁親屬事。渾齒司隸。雖曰駭然。卿豈盡知其此等微細事乎。至於箚末引疾。卿奈之何言此不當言之言歟。中書旣非筋力爲事之地。則養閒論道。固何妨乎。卿其體予小子前後慇懃之諭。安心調理。俟閒視事。仍命遣史官傳諭。
정조 3년 · 강
左議政徐命善陳箚請勘。賜批。
정조 3년 · 목
箚略曰。臣聞逆賊甘丁之至親。名係本司使令之籍。自該府纔已捉去云。臣誠不勝憤惋之至。臣亦總察籌司。而使此逆屬。晏然從役。矇不發覺。伊時考籍不審之京兆堂郞。猶被譴削之典。如臣昏謬之罪。尤焉敢倖逭乎。伏乞亟賜重勘。以昭法紀。批以。近來事皆如此矣。箚中云云。誠非過語。此則微細之事。固不足恤。而至於隄防法綱之頹如掃如。眞所謂擧一三隅反者也。然卿何庸過辭乎。安心勿復深引。卽起視事焉。仍命遣史官傳諭。
정조 3년 · 강
右參贊洪樂純疏陳病狀乞遞批許調理行公。
정조 3년 · 강
重推陽城縣監洪復浩。拿處總郞宋應休部將徐宅修。
정조 3년 · 목
兵曹啓言。陽城騎兵一名。身長不滿數尺果是兒弱也。騎兵擇送事申飭。非止一再。而近來外邑。慢不擧行。致有此兒弱定送之弊。該邑守令。從重推考。點時不察之都總府郎廳。分軍部將。請拿處。允之。敎以。雖是總丱。年過十六。未可謂之兒弱。而朝令之下。慢不動念。殊極駭然。果是年限前。則竝與當等上番時點閱本曹堂郞。一體論罪。似不可已。査實草記可也。否則幷勿論。又啓言。騎兵兒弱。更爲査實。則所告內。昨年當上番時。四祖都目中。雖以二十歲塡書而實年則十七云矣。敎以。當初摘發。旣甚得體。從後査實。又覆冒年。依初草記。論罪施行。
정조 3년 · 강
命時囚金樂禧照律。
정조 3년 · 목
義禁府啓言。守門將金樂禧掖隸毆打。請照律。允之。
정조 3년 · 강
遣承旨。詣先農壇奉審摘奸。
정조 3년 · 강
命先農壇亞獻官。以吏判進去。榻敎也。
정조 3년 · 강
御熙政堂行晝講。特進官沈㶊之。同經筵李普行。經筵官宋德相。承旨徐有防。玉堂南鶴聞沈煥之。假注書徐鼎修。史官金勉柱鄭東浚。宗臣西淸君煜。武臣南益祥。
정조 3년 · 목
講論語。○德相曰。兩賢傳心錄。區區下情。願一奉覽。而筵席仰請。亦涉違越。故耿耿至此。未敢發口矣。予曰。此不過略略抄錄。而旣未成書。又甚宂雜。別無可觀矣。然卿欲見之。則從當出而示之矣。德相曰。凡於事關先臣。聖眷卓異。靡不用極。臣於此實不勝惶感矣。以立石事言之。曾有先臣遺戒。故墳墓之具。尙今闕焉矣。今因特敎至令道臣擧行。恩榮所被。闔門感祝矣。予曰。碑役幾何爲之乎。德相曰。石材今方運致墓下云矣。予曰。以古史觀之。在昔宋朝名朝。名賢碩輔墓道文字。多以御筆書之。至今耀人耳目。誠爲曠古美事。今於先正墓碑前面大字。予欲親書。少酬予平日尊仰之心。而素不閒於書字工夫。是可爲欠。矣德相曰。聖恩至於此極。愚衷自激。不勝感泣矣。予曰。碑文誰爲製之乎德相曰。臣略記其樹碑顚末。以待立言作者。而姑未停當矣。予曰。昨日粟肉使之量宜輸送矣。卿其受之乎。德相曰。一向辭巽。而亦涉屑越。故不得已伏受。而惶愧則深矣。予曰。卿辭過矣。
정조 3년 · 강
命繼講册子。問議依例擧行。
정조 3년 · 목
副修撰南䳽聞沈煥之啓言。進講册子。卷數過半。則繼講册子。問議于領事及諸儒賢。處懸吐整備。自是故規。今此進講論語。過半已久。而尙未稟定矣。問議等節。依例擧行。請俾無臨時窘急之患。從之。
정조 3년 · 강
命陽德縣監泰安郡守。當日辭朝。榻敎也。
정조 3년 · 강
遞承旨沈念祖。
정조 3년 · 목
敎曰。小大祀典。每當攝儀之時。實有如不祭之歎。況於昨日又有諄諄飭敎。則其在擧行之道。尤不容慢忽矣。且知其新差獻官中。有欠潔者。而輕自却疏。促令進詣。大是做錯。該房擧行若此。尙何暇責於該曹乎。當該承旨遞差。
정조 3년 · 강
命先農壇亞獻官金孝大原單子付標。
정조 3년 · 목
敎曰。逆賊興文捕得人別武士金春得加資事儒賢擧條。旣已啓下。其令口傳下批。
정조 3년 · 강
中批。以宋煥億爲承旨。
정조 3년 · 목
敎曰。吏曹佐郞宋煥億。承旨除授。
정조 3년 · 강
命筵奏條件劃卽擧行。
정조 3년 · 목
敎曰。儒賢筵奏擧行條件。旣皆啓下。其令劃卽擧行或稟處。俾無遲滯之弊。
정조 3년 · 강
重推慶尙右兵使尹僖東。
정조 3년 · 목
備邊司啓言。卽見鳥嶺間路摘奸郎廳手本。則西原地所管蘇率峙。尙州所管葛可峙兩隘口年前因朝令防塞處。昨秋以後。又復如前通路云。前後禁飭。何等申嚴。則不復管禁。一任其肆然復通。事極萬萬驚駭。湖西帥臣。以其地近之故。初旣合力防道。嶺南帥臣。雖曰所處絕遠。旣是道內管領之地。則今此兩嶺隘。旣防還通之時。慢不察飭。兩道當該帥臣及地方官。與尙州前後營將。一竝拿問嚴處。兩道道臣亦難免不能檢飭之責。請竝緘辭從重推考。允之。敎以。目今嶺邑迎送之弊。不可不顧。且與洪忠兵營之處在該地方有異。慶尙兵使。則姑先緘辭從重推考。
정조 3년 · 강
政院議啓。請寢罪人趙明鼎復官之命。賜批。
정조 3년 · 목
議啓以爲。伏見備忘記下者。有放逐鄕里物故罪人趙明鼎。蕩滌復官之命。臣等相顧愕貽。實切憂慨之忱。噫。明鼎之罪。可勝誅哉。結婚雲賊。密通逆謙之跡。昭著難掩。薄竄旋放。得死牑下。已是失刑。豈有復官之擧哉。竊恐隄防自此益壞。凶孼無以懲畏。伏願亟寢成命。批以。原備忘記還收。
정조 3년 · 강
推慶尙左兵使白東俊。
정조 3년 · 목
兵曹啓言。上番騎兵。本曹點考時。龍宮騎兵一名。初不上來。至於闕點。當該帥臣。難免不能檢飭之失。請推警。允之。
정조 3년 · 강
副修撰沈煥之避嫌乞遞。賜批。
정조 3년 · 목
避嫌略曰。日前次對。入侍臺臣。以言獲罪。而不能匡救。以致院啓請推之擧。臣何敢冒據於臺次乎。引嫌而退掌令洪明浩持平李夔。臣等於僚臺處置。以義無異同。不敢冒當。徑先退次。致有承宣請推之擧。以此以彼。勢難仍冒。引嫌而退。大論是急。薄警何嫌。持平宋樂則初不登筵實無可嫌。掌令洪明浩持平李夔。竝請卽出仕。批以。處置依施。
정조 3년 · 강
命罪人朴★(王+善)等嚴刑得情。
정조 3년 · 목
刑曹啓言。罪人朴★(王+善)李千奉金奉鎭請幷嚴刑取服。敎以。更加嚴刑。期於得情。
정조 3년 · 강
命時囚徐宅修議處。
정조 3년 · 목
義禁府啓言。部將徐宅修。兒弱騎兵。不爲覺察。請刑推得情。敎以。除刑推議處。
정조 3년 · 강
惠慶宮進服一錢重人蔘粟米飮一貼。命煎入。榻敎也。
정조 3년 · 강
召見承旨洪國榮鄭民始于誠正閣。
정조 3년 · 목
國榮曰。儒賢擧條依聖敎。隨其所奏之次第。使出朝報。而其中月講事。儒賢旣請申飭。則揆以事體。不可廢閣。而儒生厭苦。不肯來會。只於科時暫會卽散。故不得開講。此則責在國子長。宜有別般警飭之道。予曰。儒生輩如不遵令。則雖飭國子長。亦似無益。若儒賢主張。而勸勉督飭。則或可有愈乎。國榮曰。近來名義掃地。素不知儒賢之爲可尊。雖使儒賢日赴講座。亦安能必其有所畏憚。而不如前日乎。予曰。士習之渝。紀綱之墜。莫今若也。豈不可悶乎。予曰。昨日趙明鼎復官之命。庸何傷乎。民始曰。其在隄防之道。不容泯默。故喉院雖已繳還。而聖意之出於惻然。臣等亦豈不欽歎乎。予曰。奎章閣待敎徐龍輔。使之入侍。予曰。親製文字書出者甚多。而連値事故。久未暇及矣。爾其持此所下。善爲分類書進。
정조 3년 · 강
洪忠兵使李鼎炳緘辭重推。尙州營將邊聖和勿問。
정조 3년 · 목
因洪忠兵使李鼎炳等拿處傳旨。敎以。前後申飭之下。籌司之草記請罪。可謂得體。雖命允下。此時災邑。亦難付諸生手。尙州牧使兪彥鉉。西原縣監韓用和。姑先重推。如是下敎之後。又復如前。斷不饒貸。以此令道臣嚴飭。其中前尙州營將柳爾胄。聞備郞所奏。不但不奉朝令。從以決棍鳥嶺之民。使不得更塞。可謂無據。拿問定罪。洪忠兵使李鼎炳爲先緘辭從重推考。尙州營將邊聖和勿問。
정조 3년 · 강
同副承旨宋煥億疏辭新資。請寢趙明鼎復官之命。賜批。
정조 3년 · 목
疏略曰。臣之無才無能。殿下所知也。而乃者銀臺陞擢之命。是何故也。感泣無地。而今忽誤渥。又及於臣身。惝怳震越。益不知所以也。怵分畏義。雖不得不出肅。而仍因蹲冒。誠非賤心所安。乞收新命。以重名器。臣於乞免。不宜贅他。而放逐罪人趙明鼎。素以凶黨。負犯何如。而今者復官之命。是豈群情之所料也哉。亟寢成命焉。批以陞資意在。尾陳事。已處分矣。爾其勿辭察職。
정조 3년 · 목
國榮曰。諸道審理文書。皆已來到。明日審理則似好矣。予曰。兼行次對則好耶。國榮曰。近無一政一事之惠於民者。誠可悶也。而遇事因循含默成風。雖行次對。徒歸文具。反何益哉。果如卿言。無實惠之可言者。予甚愧恧。而近無誠心做事之人。如此而何以爲國乎。國榮曰。古人有云。上殿不苟同。下殿不失色。則言雖過中。其卿鯁舌直陳。宜無所不。可。而近世之人。不此之爲。在上前則唯事䌤縫。而及其退也。必有後言。此甚痼弊。於敵以下。猶不當如此。況於事君乎。以今世道。誠難有爲。臣不勝憂慨也。予曰。世道之如此。皆予自反處。而一日二日。無所猷爲。豈不可悶乎。今幸儒賢。幡然造朝。予甚欣喜。實多期望。而世道之澆薄如此。雖使朱子當之。亦豈不難矣。是予所以憂歎不已者也。予曰。儒賢所請 皇壇祭儀。在外儒臣。雖未及獻議。京中諸收議。先爲申飭。速捧以入。民始曰。方自政院。連加催促矣。予曰。　皇壇之設。蓋茅屋祭昭王之意。而儀文多未備。儒賢所陳。誠有所考據矣。以樂章言之。天子用九變之樂。而今用六樂。且以佾舞言之。天子用八佾之舞。而今用六佾。此皆不成義理也。議者雖歸之於樂器之難造。佾舞之難備。而此亦大有不然者。方今雅樂之器。卽古之樂器。則別無所難於更造。樂工旣百餘人。則足可備八佾之數矣。今之人何其多不知者也。民始曰。創始之除。儀度之未及盡備。固其勢也。而體段則恐似不然矣。
정조 3년 · 강
惠慶宮進服一錢重人蔘粟米飮一貼命煎入。榻敎也。
정조 3년 · 강
召見承旨柳義養于誠正閣。